khistorydata/jeongjo-sjw-relations huggingface dataset:
정조 0년 · 목
大司諫洪檍。疏略曰。嗚呼。二百年 宗社。殆將殄覆於文女之手。而幸而獲有今日者。莫非 先大王至仁至明之德也。其凶圖陰謀之節節叵測者。郞諸臣之所未敢知而殿下旣已洞諭之矣。伏願殿下。夬揮乾斷。亟行王法。無少顧慮焉。噫。彼厚謙。亦一天地間妖物也。渠以海曲稚兒。倖屬貴近。年纔成童。奸窮已穿。其母則長處禁中。恣行威福。內外交煽。無所不至。利之所在。一世趨風。托身射利。寔繁其徒。而若其深締固結潛誘陰圖。助成氣熖。至於陷天者。未有如申晦申光綏之設心至巧用意至潛者也。噫。台扉禁臠。富貴極矣。更何求爲。乃忍此黨惡負國之事乎。厚謙之積成許多罪惡。做出幾層變怪者。無非其叔侄之所挑發而慫慂也。至於尹養厚輩之夤緣謟附。糾結聲勢者。莫不爲之根柢。助其羽翼。則當厚謙討罪之時。平日黨與次第鋤治。而彈文不及。威罰不加。公議之駭惋。固已極矣。至其貪淫縱恣之狀。猶屬細故。臣不欲索言。而西米萬斛。盡歸宮家之私橐。園洞民舍。半入相門之竝占。爲媚妖兒。棲坊之薦。至托以輔導。廣開賂門。邊閫之除。輒出於親昵。文衡秉筆。有礙獨斷。則當面斥退。無所顧忌。武臣擢秩。亦非常格。而挾私薦人。有駭聽聞。及夫向來之重卜。豈敢抗顏行公。而適値罔極之會。冒沒總護之任。相地 山陵。何等至重。而誤薦庸技。幾憤大事。噫。彼頂踵毛髮。莫非 先王之賜。而終事之地。不誠無狀。乃忍如此。則他尙何說。乃者薄罷之典。雖出懲勵之聖恩。而論其罪犯。不可止此。伏願殿下。先自貴始。嚴加處分。使黨惡負國之類。有所懲畏焉。又有公議之不可已者。前參判尹光紹。以妖纘爲兄。逆述爲舅。干連鞫獄。竄配經年。終荷 先大王好生之德。得以宥還。則在渠之道。固當沒齒含恩。縮首訟愆。而乃敢出沒京輦。陰使厚謙。銀臺亞卿。揚揚冒進。惟意跳踉。全無畏忌。祖述凶論。詆辱先正。無所不至。此非世道之細憂。有不容置而不論。臣謂尹光紹亟施屛裔之典。批以。所陳精白。辭理俱到。予所以嘉爾者。近日公車之章。不患無大同之議。而着題着緊。莫若爾章。然彼相臣之失。雖如彼之甚。而位在大官。則亦不可輕易處之。當問於賓對時下敎矣。爾亦進參焉。詢問于賓對諸臣後。敎曰。臺臣之言。奚爲而至。其在待大臣之道。予不欲索言。而臺疏所論。俱非䵝默之斥。則此予所以爲大臣慨然。立紀綱。爲尊朝廷之本。前判府使申晦削職。又敎曰。尹光紹事。臺臣曰。祖述凶論。又曰。詆辱先正。則以負累之蹤。其所同汚合流。不是難知之事。行副司直尹光紹投畀。
정조 0년 · 강
山陵丁字閣定礎。
정조 0년 · 강
景慕宮齋室開基。
정조 0년 · 강
引接藥房提調徐命善于廬次。
정조 0년 · 강
以李漢膺爲左邊捕盜大將。口傳也
정조 0년 · 강
大司憲李聖圭。大司諫洪檍。應敎李秉模。副應敎李敬養。掌令柳榮鎭鄭宇淳。獻納李儒慶。校理尹弘烈。正言洪樂淵姜★(亻+寅)。修撰李在學。啓論申晦事。不允。
정조 0년 · 목
聖圭等言。申晦以當國首相。不思報效之道。乃反專事貪饕。市權趨勢。潛誘厚謙。助成滔天者。莫非此人挑發慫慂之致。當此懲討厚謙之日。不可以削職而止。請削職罪人申晦。亟施門黜之典。
정조 0년 · 강
以推刷官變通事。飭諸道。
정조 0년 · 목
敎曰。推刷官每當査括。貽弊民邑。不可勝言。自夫代聽之後。其所操切。非不嚴矣。未見令行而禁止。職由於捨本而矯末也。予則以爲不委刷官。專責本道。似爲救弊之實政。今後諸道奴婢推刷。勿令內需司差送官吏。直自該道該邑。依 先朝乙亥化總擧行。推刷旣屬該道。代頉亦付該邑。○戶曹判書鄭弘渟啓言。 萬寧殿移奉 長寧殿後。祭物以江華其人米條磨鍊。自京作貢上下。而 萬寧殿占火燒木價。亦當以此米劃送矣。允之。
정조 0년 · 강
遣史官敦諭于奉朝賀洪鳳漢。
정조 0년 · 목
敦諭曰。近來敦諭者。待卿昔疾之瘳也。卿之本意。已悉於前後之諭。卿以袖箚之心。豈有他哉。伊時事。卿雖以二字自咎。予則以二字俯燭。今何更事云云也。小無趑趄之端。又況寶篆書寫。一時爲急。以卿不出。莫重工役。不免後時。此非所望於卿。卿須體此慇懃之意。郞爲入城。仍爲入侍。
정조 0년 · 강
雲觀奏流星出天中。
정조 0년 · 강
梓宮結裹。引接時原任大臣。都監堂郞于 殯殿。
정조 0년 · 강
以李邦綏爲統制使。廟薦也李柱國爲 輿士大將。口傳也
정조 0년 · 목
以徐有防爲副校理。嚴思晚爲修撰。尹若淵金觀柱爲副修撰。李時中爲右尹。朴志海爲瑞山縣監。
정조 0년 · 목
兩司連啓。敎曰。至於具允明等事。三父子之一啓論列。果非淸朝敦風之義。故前此屢批亟停者。良以此也。況今獄案旣具之後。與前有異。其在執法之道。與斷辟不貸之諸凶。一向爭執。尤無義意。亟停勿煩。
정조 0년 · 강
雲觀奏未申時日暈。
정조 0년 · 강
行朔奠于 殯殿。
정조 0년 · 강
講定 景慕宮祭禮樂舞。
정조 0년 · 목
祭禮十籩十豆。牲牛羊。樂三成。舞六佾。
정조 0년 · 강
命諸道。釐正大殿朔膳物膳節目。
정조 0년 · 목
朔膳物膳或減數或代封。而尙多依舊載錄於月令。故有是命。
정조 0년 · 강
命頒新造信漢符。更申門禁之制。
정조 0년 · 강
命輦輿勿爲新造。
정조 0년 · 목
敎曰。 先朝所御平轎子與輦輿。予欲御之。以此用之。制畢後只當修補。而亦勿依例設都監。以寓予羹墻之慕。又敎曰他餘各殿輦輿。皆勿新造。以前件用之。杠井如有不足之事。只令改造橫杠。
정조 0년 · 강
引接大臣都監堂上慶尙監司李衍祥于廬次。
정조 0년 · 강
命 萬寧殿所奉 影幁。移奉 長寧殿。
정조 0년 · 목
遵 先朝遺意也。
정조 0년 · 강
命定 延福殿神輿服色。
정조 0년 · 목
以 延福殿上册寶及移奉時。神輿服色用吉用素當否。命弘文館博考。又命問議于大臣。及獻議至。敎以神輿儀仗從吉。以寓從吉之義。侍衛服色從素。以寓從素之義。
정조 0년 · 강
有政。吏曹判書徐命善。兵曹判書李徽之進。
정조 0년 · 목
以成胤儉爲司諫。金用謙爲刑曹參判。朴師郁爲江華經歷。李柱華爲明川府使。柳光明爲平海郡守。沈逵爲平昌郡守。白光澤爲興德縣監。李尙蕃爲機張縣監。金道淳爲獜蹄縣監。李壽彬爲懷仁縣監。
정조 0년 · 강
命散配逆賊載興諸子。
정조 0년 · 강
卯時 山陵齋室開基。
정조 0년 · 목
都監堂上鄭尙淳啓言。取考謄錄。則銘旌書寫處所。皆以正殿內擧行矣。敎以崇政殿爲之。又啓言。魂殿所排牧丹屛。取考庚子謄錄。則皆以綃屛擧行。而補編受敎條。有以苧布爲之之敎。今番何以爲之乎。敎以依補編擧行。又啓言。 寶册三層欌今當造成。而庚子謄錄及補編諸具條。皆爲唐朱紅漆。而丁丑謄錄及受敎。以燔朱紅漆載錄。今番則何以爲之乎。敎以依受敎擧行。○都監啓言。發引及 返虞時。輦輿轎子。當以平日所 御。依前例仍用。請修補。敎曰。 先朝常時所 御輦輿。予欲乘之。魂帛輦輿。以將用於延福殿移奉時者用之。空輦不必取色。前件仍用。平轎子常時所 御者。予已乘之。此亦外寺奉安中。將用於 延福殿移奉時者用之。又敎曰。 先朝所御平轎子與輦輿予欲御之。以此用之三年後修補取色。勿設都監亦勿新造。以寓予羹墻之慕。又敎曰。 英宗大王返虞時輦輿玉轎。以 肅廟朝所 御者取用。延福殿移奉時仍爲用之。
정조 0년 · 강
召見訓鍊大將具善復于廬次。
정조 0년 · 강
濟州監賑御史柳焵加資。牧使柳爀賞表裏。
정조 0년 · 목
敎曰。今覽濟州御史下陸狀聞。此 先大王宵旴憂慮。以至三月初四日之夕。而諄諄不置于 聖衷者也。及今竣事。仙馭已邈。顧予小子之慟。益復如新。以 先大王之靈。屢萬島民。幸免顚連。奉命繡衣。萬里無恙。還朝後御史陞資。守宰之賞典。卽是 先大王遺意。濟州監賑御史。特授通政之資。牧使柳焃。表裏賞給。大靜縣監韓東岳。旌義縣監任光鉉。各賜弦弓一張。使島民知 先大王南顧夙宵之憂念。
정조 0년 · 강
召對册子。命以儀禮進講。又命罷入直玉堂官。
정조 0년 · 목
弘文提學李宜哲疏略曰。臣竊有區區之見。不能自已者。玆敢繼陳焉。臣之前疏所引居喪讀禮之云者。本出於曲禮之文。其義有在。而係是辭免初疏。故不敢廣明其說。又不敢輒請行之。乃蒙殿下命行召對。而進講禮記。意甚盛也。嗚呼。居喪之禮。至哀在中。諒䦜而不言。斯豈暇及於讀書之功之時哉。然而此是學問所本。不可廢者。故聖人許之。然必曰讀禮。而不曰讀他書矣。雖曰讀禮。必曰未葬讀葬禮。而不曰讀祭禮矣。又必曰旣葬讀祭禮。而不曰讀他禮者。其意蓋以將行其事。故先講其禮。是爲居喪之一事。非爲讀書而然也。然而旣讀其禮。則讀書明理之功。自在其中。可謂務一而兩得者。故臣向所謂其義徽而其法嚴者。蓋此謂也。禮記之書。乃漢儒所掇拾古今經傳之文。卷帙浩汗而難於卒業。記錄雜出而艱於考究。以今觀之。似不如儀禮之爲要。儀禮所載葬祭禮。不過兩三卷。其次第節目之詳。可以一開卷而盡得之矣。朱子繼爲通解。則又雜取禮記之文。各以其類。附見於經文之間。不待別讀而可見焉。今殿下旣講禮書。臣之妄意。恐不如儀禮之爲省事而易於收功焉。批以。所陳儀禮。可謂省約。當講論於經筵時矣。卿之文學。實合此任。勿辭察任。
정조 0년 · 강
投畀申光履于光陽。
정조 0년 · 목
修撰李普溫疏略曰。嗚呼。故都尉申光綏。卽天生妖孼。禍胎所鐘也。一是卑微之浦產。一是禁臠之貴近。而其妖肚慝腸。若受一氣。終至於連締糾結。斲喪我國脈。濁亂我縉紳。幾成滔天之厲階。思之及此。令人茹痛而含憤也。蓋於厚謙奸竇之未開。光綏已知其性氣之相近。父事厚謙。恭執子弟之禮。朝夕追携。百千慫慂。使斲喪濁亂之謀。心授而口諭。危逼扺抗之計。耳濡而目染。自庚寅數三年之間。光綏之所以譸張閃弄興妖作怪者。無非爲厚謙之地。而及其厚謙之根抵已固氣勢鴟張。則光綏之受報於厚謙者。亦云多矣。嶺藩萬錢之賂。猶屬細故。不欲汚筆。而如申晦之輕佻無行狡悍不良者。無欲不遂。無事不爲。富埒王室。位極人臣。是誠何因而致此也。噫嘻。貪淫之行。卽其生質。而一按西藩。人理都滅。聞兄之喪。無意奔哭。終祥之日。南館張樂。似此蔑倫敗常之類。豈可更側衣冠之列。而以其固結有所。進塗日亨。及夫得志高位。手勢漸滑。蔑視今議。全無顧忌。布樹私黨。作爲聲勢。撑肚亘腹。患得患失。元輔之權。將歸他相。則乃發坐次之說敢售沮遏同升之地。舅甥之間。其勢相逼。則輒發不忍之語。顯示齮齕骨肉之親。聖候連在靜攝。則乃以奏語之易得準請爲幸。每於筵退之後。常有揚揚自得之態。曾無一分焦遑之色。有目皆見。有口皆言。其罪可勝誅哉。以至於私客賣官。嬖子開門。籌司薦引。無非座上※押客。閫邑差除。盡是門下之親昵。數年秉軸。谿壑幾充。申光履之自作難逭。而每借僚相之口。斷斷陳達。必欲甄收。以濟其私。頃年李遠之疏。出於何人。爲誰梃身。而初當命官。其子擢第。一世起疑。國言喧騰至於今番總護一著。爲平生斷案。彼車亨道之全無知識。不分向背。臣於隨詣看審之行。實所目擊。而以厚謙之私人。必欲汲引。始廁相地之列。力贊術業。敢售欺天之習。苟非日月之至明。幾誤 山陵之大事。噫。今日君臣上下之竭誠盡心者。惟在於相擇吉崗。以效終事之忱。而噫。彼申晦。乃若是其不忠不誠。臣竊爲之深惡而痛絕之也。蓋論其平生本末。雖可謂之無倫妄毒。而其爲巨猾大慝。則亦不料至此之甚也。自有厚謙光綏以後。左右挾勢。跳踉躑躅。無所不至。又以光履爲侄。光履者。猾點最甚。倣出虛言。交構搢紳。暗地排布。傷人害物曾在 先朝。再降放逐之譴。而潛伏相門。把納權勢又有孼子光純者。嬌濫凶狼。世稱逆基。豪奢放縱。甚於乃父。廟薦無不主張。晦之年來罪惡。光履光純輩之所共濟耳。噫。彼申氏之子侄族類。何其多妖慝者也。前後臺臣之斥。雖出分正。而只論皮毛。日前大諫之疏。不請勘律。實爲慨然。臣謂不罪其罪則已。旣以罪而罪之。則申光綏之追削。申晦之遠竄。斷不可已也。其孼子光純。絕島定配。其侄申光履。遠地放流。俾小人有所懲畏焉。批以。申晦事。有罪與否。姑勿論。有難以一人之言輕先處分。當下詢大臣三司而處之矣。申光綏已死。何必追誅。光純卽幺麼孼種。苟有罪矣。有司存焉。申光履自來不正之人。予所深惡者。特施投畀之典從之。
정조 0년 · 강
召見禮曹判書鄭尙渟于廬次。
정조 0년 · 목
尙淳啓言。安香廳旣以爲善堂稟定矣。來頭受香時。當由光順章德兩門以入。而正門外。俱無挾門。事當傍設獻官以下出入之門。而取考丁丑謄錄。則 孝昭殿安香廳。定於衛從司。而亦只是正門。不爲更設挾門云。今番則何以爲之乎。敎以。依衛從司例擧行。又啓言。 香祝旣奉安於爲善堂。則行祭時傳香。以何門擧行乎。敎以。霽光門爲之。又啓言。取考謄錄。則庚子甲辰兩年。正殿內三間。紅綃寢帳。而丁丑年則無之。今番何以爲之乎。敎以。依丁丑年例爲之。又啓言。取考丁丑謄錄。則移安廳所排屛帳乎床。俱以 殯殿所排者移用矣。今番則何以爲之乎。敎以依爲之。
정조 0년 · 강
引接玉堂尹弘烈徐有防。及御營大將金漢耆于廬次。
정조 0년 · 강
命史官朴聖鉉緘問。
정조 0년 · 목
都承旨徐浩修奏。近來贋本筵說。謄播外間。以訛傳訛。或有來問於臣等者。筵席之間。固無可秘之言。而至若以誤聽爽實之本。肆然謄播。大關國綱。敎以。史官爲先緘問。又敎曰。朴聖鉉事。非但傳於李坤。必有他妄柝。而更問之後。尙不直告。筵說事體。何等嚴重。而豈敢如是漫漶乎。秋判來詣闕外。捧緘供以奏。又因刑曹更招啓。命移送義禁府。仍命承旨。李秉鼎罷職。緘推時做錯事也。
정조 0년 · 강
遣承旨。奉審于 永祐園。
정조 0년 · 강
中批。以右議政鄭存謙。爲內局都提調。
정조 0년 · 목
敎曰。領相之恙。予於日前已諒。雖於日次。起居似難强赴都提調之任許副。當此 慈殿 慈宮議藥之時。不可無都提調而今日不可開政右議政鄭存謙。爲內局都提調。待明朝入侍。議定 慈宮繼進湯濟事。
정조 0년 · 강
中批。以前修撰柳戇。爲承旨。
정조 0년 · 강
發靷時城外奉辭。依丁丑年例。以駕轎磨鍊。
정조 0년 · 강
引見大臣備堂于興政堂。
정조 0년 · 목
宣惠廳啓言。 魂殿陵所。三年內所供萊蔬柴炭等價。分定於京畿各邑。今番亦依此外。以木錢三分磨鍊。而 魂殿入番宗室以下蔘䓀價。依乙卯定奪。折半減除磨鍊矣。敎以。當此經費耗縮之時。蔘䓀價之若是浩汗。宜有姑省之道。後日次對稟處。
정조 0년 · 강
申晦孼子光純。絕島定配。
정조 0년 · 목
刑曹判書李溎所請也。旋以捉船有弊。命邊遠定配。
정조 0년 · 강
引接判義禁蔡濟恭于廬次。
정조 0년 · 강
命平安監司徐命膺。覈聞贓吏趙曮犯贓實數。
정조 0년 · 목
敎曰。當初關西査啓之命。只謂二十四萬兩徵債。而不及十一萬石發賣者。朝家非不知趙曮之所轉幻取剩。不在於二十四萬兩。而專在十一萬石也。十一萬石發賣取剩事。則權烋。旣於平問之時。幾皆吐實。及其訊問之後。以江界邑十餘兩之說。明白納招。從烋所告。則爲近百萬兩也。然則屢十萬之於近百萬。論以計贓之律。實無加損於其間。吏思之。雖以二十四萬兩徵債之査事言之。前此朝家所不知之七萬兩。又已現發。則顧此十一萬石取剩之數。又安知無不倍蓰於烋供耶。更令本道査聞。去趙曮在營之時不過五六年之間。則其時監色。必皆生存。其年巿直。亦當記得。各別嚴覈。論理狀聞。
정조 0년 · 강
命掖庭署申明舊制。
정조 0년 · 목
敎曰。我朝家法。卽禮遇士大夫也。以是政院之啓辭。稱以傳喝。諸臣之引見。稱以客入。今則不然。不但中官爲然。司謁掖隸。亦皆不知。古所謂傳喝。今則擧姓名而曰某稟。古所謂客入。今則擧某官而曰入來。此雖小事。可見此輩不畏士大夫之一端也。此後申明舊制。
정조 0년 · 목
以李一曾爲執義。柳義養爲修撰。以朴瑬爲慶源府使。
정조 0년 · 강
四學儒生李性重等上疏。賜批。
정조 0년 · 목
疏略曰。噫君臣之際遇從古攸難而若 孝廟之於先正。則托師反之義。結骨肉之恩。一言之出。如響之應。一事之行。若契之合。風雲未足喩其盛也。魚水未足喩其歡也。竊以當日之盛際推之。於赫聖靈之陟降帝庭。先正亦必奔走而左右之矣。感通之理。神人無間。而尙今祼薦之庭。久闕腶食之擧者。豈非昭代之一大欠典乎。書曰玆予文享于先王。爾祖其從與享之。周禮曰。凡有功者。銘書于太常。祭于太烝。夫君臣同享。於禮則然。則一體祭祀。豈獨讓於村翁之伏臘乎。昔在 肅廟庚寅。文敬公臣鄭澔。首先達請。而京鄕章甫之疏。繼而作矣。其時朝議。以先正之卒。不在於 孝廟之世。而引格例以難之。事遂意已。因循至今。此百議者之公唱顯誦。齎恨不已者也。假使禮無可據。先正之配 孝廟。則只取其君臣同德可也。區區格例。有石足書。惟我殿下。丕承艱大。爰御一初。追 聖祖之顯謨。而思所以繼述。慕先正之碩德。而恨不與同時。此足以見帝王之高致。知爲治之先務也。瞻聆所及。孰不欽仰。而揄揚崇報之典。又莫※於此。則宜殿下。不待臣等之請。而固已默運於淵衷矣。議者或曰。大喪三年之內。不必爲此請。此實有不然者。子曰。凡事䂊則立。不䂊則廢。夫莫重成典。苟不卑講。則所以行之者。將有所未至。今講之於一席之上。而行之於三年之後。庸何傷乎。欲望聖上下臣等此意。詢之在朝。訪之在野。上下預講以俟可行之時也。批以。凡係有光吾道。有益斯文之事。固不敢不靡不用極。況此不易之大義乎。方欲義起而行之。爾等益修學業。
정조 0년 · 강
京畿儒生柳灚等上疏。賜批。
정조 0년 · 목
疏略曰。嗚呼。秉春秋之大義。而明天理正人心者。惟我 孝廟也。贊修攘之盛意。而以復雪爲已任者。亦惟先正是已。則知遇之隆摯。逈出百王。契合之昭融。卓絕千古。肆我 列聖之待遇先正。極其隆重。逮于 先朝。特行文廟從享之典。則其崇儒重道。尊尙先正果如何。而然猶 孝廟之庭。未擧先正配食之禮。此誠朝家之闕典也。噫。太歲涒灘之句。旣感於前甲申後甲申。而又感於前丙申後丙申。則其推明春秋之義。繼述 先王之道。適遇此一大機會。而時不可緩者也。伏乞聖明。特擧先正臣文正公宋時烈追配 孝廟廟庭之禮。以明春秋之大義。且一依 肅廟丙申處分。追削宣擧拯官爵。而毀其祠火其書。以杜誣或之源。批以。向日承宣之奏。正合予平日所思。方欲決意行之。而尹宣擧父子事。已處分矣。爾等益修學業。
정조 0년 · 강
忠淸道儒生黃時亨等上疏。賜批。
정조 0년 · 목
疏略曰。噫。 肅廟丙申之處分。旣追削宣擧拯父子之官諡。又 命撤宣擧拯父子之祀板。而親書華陽院額。仍 題成命。鏤版昭揭。而以嚴義理是非之分。豈非拔本塞源。爲萬世救弊之 盛意耶。噫嘻痛矣。吾東土。海外中華。而四百年文治者。豈非尊周之大義耶。 列聖事大之誠。皎若星日。而惟我 孝廟。志在報雪。謨猷密勿。雖弓劍遽墜。志事絕望。然至痛在心。日暮途遠之敎。至今奉讀。不覺涕泗之旁流也。誠以 皇上字育之盛德。 列聖崇報之至意言之。則今日臣子雖家祀萬曆。戶祭 崇禎。於禮於情。有何不可。嗚呼。臣等所居之鄕。卽先正所嘗棲息之方也。杖履所經。草木懷馨。平生仰德。有異他道。而又嘗秉芬苾於萬東之庭。振衣巾於冽泉之齊。則粗知此眞箇義理之貫徹古今。殄滅不得矣。目見伐樹之魋。敢效逐雀之鸇。相率裹足。齊籲於嚴廬恭默之中。伏願聖上。亟擧肅廟丙申已施之典。宣擧拯父子。官諡盡行追奪。祠院之在畿湖者。亦命毀撤。嚴防亂源。以明大義。而又以傳旨。特命鏤板揭諸華陽書院。如 肅廟故事。則豈不爲殿下今丙申之大處分乎。臣等不勝屛營祈懇之至。批以。明天理正人心。治道之先務。顧予新服之初。曷不慥慥於斯。爾等之請。可見士林之與論。特遵 聖祖丙申丁酉處分而行之。欲以爲尊崇斯文。扶植世敎之一助。爾等益修學業。
정조 0년 · 강
命尹宣擧尹拯特。施追奪之典。
정조 0년 · 목
應敎李秉模。校理尹弘烈。校理徐有防等。上箚略曰。嗚呼。向非宮僚一心殫竭。矢死報效。則岌嶪之勢。危逼之形。孰能潛權逆節。而彼厚謙。則必欲先自殿下所倚伏者而除去然後。肆行凶臆。快售陰謀。其綢繆排布之狀。聖明亦已俯燭。而幸賴 先大王日月之明。凶謀畢露。無所洩憤。則乃敢以囚人南間等語。唱爲不道之說。安有凶言如此。逆節如彼。而尙貸一息於覆載之理哉。擧國同情之論。非不至嚴。而三司之啓。猶有所未盡。諫疏未出之前。非不爲逆。而諫疏之後。益聞所不聞。今若諉之以已發之啓。而更遲一日。則此豈國家置論思之意。而亦豈臣子沐浴請討之義哉。玆敢相率陳箚。仰請處分。伏乞聖明。丞揮乾斷。夬正王法。使一國之人。洞知謙之所以爲逆。國之所以爲誅謙也。臣等方討逆之不暇。而向來明徽之疏。誠是天地間大變怪。若論其源頭。則尹宣擧父子是已。 肅廟丙申處分。昭如日星。豈非我殿下可繼述。而可遵守者哉。前後儒疏。非止一再。而殿下特以久遠之事。置而不論。臣愚死罪。竊恐有欠於明義理正趨向之道矣。若其是非。先輩之論。已無餘蘊。今不更陳。惟願聖明。念世道之不可不明。諒國是之不可不定。特遵 肅廟處分。丞施追削之典。以光聖孝以幸斯文焉。批以。職在論思。盛陳沐浴之義。敷陳明白。辭意覬切。足令人感慨溵昂。爾等之言。予非不虛受。其所靳允。意亦有所在。尹宣擧父子事。明天理正人心之一大關棙也。方務明綸敦風之治。凡係光先烈而扶斯文者。曷不慥慥思所以繼述之道耶。儒疏之尙未允兪。職由未諳顚末而然矣。俄見先正年譜。詳知 聖祖處分。特從爾等之請。以爲柎世敎之一助焉。
정조 0년 · 강
校理李克生上疏。賜批。
정조 0년 · 목
疏略曰。噫。光恒億三賊。與耉輝同一腸肚。均是負犯。而歷考壬申以後。幾番亂逆。蓋莫不一脈相通。則顧其風氣種落。決不可置諸含生之域也明矣。而孥籍之典。獨遺於三賊。故㐕孼潛滋。徒黨漸䌓。投間抵隙。稽稍生心。復官應擧。以至於一榜三第而極矣。何幸聖斷赫然。官牒復收。而種子不剪。遺孼尙在。安知不復爲生心之階乎。追施孥戮。旣有受敎。臣不敢遽請。而伏願丞命有司。考出三凶之應坐者。散配安置。以遵聖王無非易種之訓焉。殿下一初之政。譬如太陽之初昇。而尙有一種妖祲。睥睨嘗試。向來明徽之疏。誠一世道之變怪也。斯文之賊。罪同悖逆。使徽疏。只誣先正。罪不容於誅戮。而臣伏覩傳敎下者。有曰是誣 孝廟也。誣天子也。噫嘻。夫焉有頂天立地者。誣逼我 聖祖皇朝。而得免凶逆之律者乎。臣謂丞寢明微酌處之命。仍令王府。施以逆律。斷不可已也。臣新從下邑。竊聞南民之巨瘼。有不可不仰徹天聽者。向來點船一事。本出於萬軾之劃策。而及其自任行點之役。則泫外量尺。勤定重稅。謂以行點之盤纏。而計減於添稅之中。利皎私橐。怨歸朝廷。又嗾兼濟。差送私人於各鎭漁場。恣行答令。擅頒掌標。小盆之爲大盆。稀綱之爲密網。不待點檢。出其掌中。訟退騷然。荷擔而立。此在萬軾兼濟。實是薄物細故。而民情之優動。關係甚重。幸於新道臣莅位之後。以無均廳之新頒。姑令一從舊稅。故荷擔者。稍自鎭安。而今若更頒節目。定行新僧之稅。則沿邑民情。必有鎖尾之慮。臣謂亟令廟堂。知委道臣。凡係新點定稅。一切革罷然後。萬軾兼濟本罪之外。更施當律。四示本道。以謝南民宜矣。答以。首陳請討。果指何人耶。設欲從之。莫曉其施於何許凶賊也。萬軾安兼濟。回示之請。予則曰殊非讀書學士之言也。軍中之律。用於虐民之吏。予未之聞也。
정조 0년 · 강
行晝茶禮于 殯殿。
정조 0년 · 강
洪奉朝賀處傳諭史官魚錫光。擅歸私次。命拿處削職放送。
정조 0년 · 목
義禁府啓言。錫光。奉命之地。遽然擅離。請刑推得情。敎曰。幺麽小官。知有紀綱。則奉命行止。豈敢擇其燥濕乎。極爲無嚴。不可尋常處之。削職放送。
정조 0년 · 강
大司諫洪檍上疏。賜批。
정조 0년 · 목
疏略曰。臣卽伏見前修撰李普溫疏。則盛論申晦罪狀。以臣日前疏中。不請律名。至有慨然之斥。臣不勝瞿然慚悚之至。第三司論人。自有體段。大臣擬律亦有次序。合啓之前疏請某律。非臣攸聞。彼雖罪在罔赦。顧其職則大官也。臣於疏論之際。只請嚴加處分者。果出於遵守古例之意。而今乃被人非斥。臣何可一刻冒據於臺次乎。玆敢露章自列。伏乞聖明。亟賜斥退。以安私分焉。噫。彼厚謙之罪。擢髮而不勝數。懸首而無足惜。都憲之箚。三司之啓。臚列罪惡。不爲不多。以此加誅。亦云足矣。而猶不能按發眞贓。證成斷案。則尙可謂明其爲賊。賊乃可服者乎。渠以天生妖物。出自卑微。入屬貴近。其本則海曲之樵牧也。而自視如生貴其身。則沁園之螟蛉也。而自處若血屬。則乃敢傲然自尊。肆然無忌。朝廷則隨意脅制。士夫則專事凌蔑。威焰日熾。聲勢張甚。將相銓衡。莫不爲其羽翼與爪牙。而專意承奉。猶恐或後。只知有厚謙。而不知有朝家。雖以戚畹之親大臣之貴。猶且托婚而丐命。則其竊弄威福。惟意殺活。推此可知。於是乎邪心漸長。驕氣益肆。自以爲環顧一世。莫我若也。甚至於眼無儲君。恣意犯分。此國人之所共憤者。而尤有所腐心痛骨。誓不俱生者。惟我殿下。早膺儲位。養德春宮。凡在含生之倫。孰無願戴之誠。而惟彼厚謙。獨何心腸。敢蓄猜疑之志。潛懷危逼之計。昨冬先大王爲 宗社至誠惻怛之敎。可質神明而厚謙乃敢唱出妖言。誑惑其徒黨。必欲沮戲而後已。噫嘻痛矣。渠之頂踵毛髮。何莫非國家之賜。而乃忍以叵測之心。欲售疑亂之計。則此不但殿下之罪人。卽 先大王之罪人。 宗社之罪人也。及夫徐命善疏出後。貽書一相臣。以爲耇輝復出。噫。重臣此疏。實出於斷斷忠赤。則何嘗一毫彷彿於耇輝。而顯言攻斥。全不顧忌。其陰懷二心。路人所知。又有萬萬巧惡者。潛囑妖孼。粧出凶疏。指意陰慘。其所以圖害宮僚者。乃所以圖危儲位也。是可忍也。孰不可忍也。至於翔雲推鞫之日。敢又攘臂大言於稠人之中。至曰焉有儲君而囚人南間之事乎。其將心逆節。於此益彰露無餘。古今天下。寧有如此巧慝之賊乎。此賊之平生負犯有不勝言而只撮其大者。則曰竊弄威福也。危逼儲君也。不滿代聽也。有一於此。尙難逭肆市之戮。而況兼有此三大案者乎。此而不誅。一向容息於覆載之間。則亂賊無以懲矣。人彝從此泯矣。伏願殿下。廓揮乾斷。快降兪音。少洩神人之憤。國家幸甚。批以。三司之前後箚啓聲罪厚謙也。未見其發眞贓而成斷案者。予所慨歎。爾疏中明其爲賊云者。政是予今日倣治之本意。此所以嘉乃疏之把得緊證也。耇輝復出之說。囚人南間之言。以厚謙放恣無忌。似此心術。似此口氣。固非異事。而至於嗾囑妖雲。粧出凶疏。則究厥情狀。路人所知。每一念及。尙爲之懍然而心寒。噫嘻。伊時渠輩。做出許多浮言。入而煽動于內。出而譸張于外。此皆予飫聞於渠輩之間者。以渠輩證渠輩。雖欲發明。得乎。堂箚所列。剖柝圖危之計。覷破至姦至凶之謀。公議所在。予何必疊諭。靳允三司。意有存焉。
정조 0년 · 목
宗克。以奉常主簿置對。命特放。
정조 0년 · 강
引接前大提學黃景源。大提學李徽之于興政堂。
정조 0년 · 강
命先正臣宋時烈。配享于 孝宗大王廟庭。
정조 0년 · 목
敎曰。予惟繼志述事。人君之盛節。崇儒重道。有國之急務。予小子初服新命。纘承我 列聖丕丕基。夙夜孜孜。凡所以對揚我 列聖之謨烈。增光我斯文之淵源者。矧敢不秪懼若思效表章之道也。昔在 孝宗大王時。先正宋文正公。以不世出之大賢。膺不世有之殊遇。 聖祖授以仔肩之托。先正期以鞠躬之忠。而其昭融契合。密勿謨猷。卽春秋之大義也。夫知遇如此其殷。際會如此其盛。而配享 孝廟之禮汔不行焉。非但爲朝家之闕典。予惟念於昭 聖祖在上之靈。安知不有待於芬苾焄蒿之時乎。今之議追配之禮者。或以本朝所無爲言。或以前史所載爲證。前史所載雖多矣。不足爲本朝之例。至若本朝所無者。此所謂無稽之說。其亦固矣。如翼成公黃喜之追配 世宗大王。文敬公金安國之追配 仁宗大王廟庭。實爲我朝之成憲。今日之明據。予則曰 聖祖之於先正。旣有不世出之際遇。則其所崇奉而尊報者。必當講究不世有之典禮而行之。已禮之有無。本不足說也。卽予所以默斷於宿昔在邸之時。而亦嘗深契於曩日承宣之言也。幾百章甫。今又申請。公議所在。義理可見。嗚呼。師先正之道。法先正之言者。環顧域中。果未知其幾許。而尊德之心。秉彝之所同然。以先正配享 孝宗大王廟庭。必將泯然一辭。莫或有異論於其間也。玆豈非龜疇大同之吉歟。此寡人所以對揚我 列聖謨烈。增光我斯文淵源之一助也。事在曠古。禮豈循常。可令所司。追配先正臣議政府左議政文正公宋時烈於第九室 孝宗大王廟庭。
정조 0년 · 강
引接藥房副提調于陶遂椽。
정조 0년 · 목
敎曰。 惠慶宮氣候未寧。方此焦遑。卿其卽爲入來。遣史官。留門。傳諭于洪奉朝賀。
정조 0년 · 강
引接。宋煥喆宋煥億于廬次。
정조 0년 · 목
敎曰。 孝廟御札奉來時。全義縣監宋宅奎。似當陪來。所經處給馬。
정조 0년 · 강
引接大臣備堂于興政堂。
정조 0년 · 강
命總戎使李柱國推考。
정조 0년 · 목
敎曰。咫尺筵席。敢以監官之說。作色而待。極爲駭然。推考。
정조 0년 · 강
命時囚元義孫。開坐捧供。
정조 0년 · 목
敎曰。全羅道査啓旣到。元義孫之犯贓。至於十萬餘緡二萬餘包之多。聞極無狀。判義禁開坐後。捧供來待。
정조 0년 · 목
義禁府啓言。瑞山前縣監李奎緯。以刑殺李鼎在事納供。而泛稱遲晩。請照律。敎曰。渠之樣子。不適時俗。以是意謂治績之有別於人。辭朝之時。果有勉勵之敎矣。道臣狀罷。論以枉殺。則實非伊時飭諭之意。然狀啓中。加以枉妄之目。不少難愼。道臣旣不能詳知李奎緯如許之疾。而其在淸朝忠厚之道。輕加惡言於曾任經幄之臣者。已非美事。且觀供辭。鼎在事。道臣則以二次嚴刑之意題送。而奎緯之用刑。不滿一次。鼎在又是病染致斃云爾。則此是一按可知之事。奎緯似不以孟浪之說。納供於王府。至於酷杖與否。亦是行査可覈之事。不可諉之誣罔。而本事之外。所供太涉支蔓。且其侵上官。不少顧藉。以此議處。
정조 0년 · 강
命內司次知中官拿問。
정조 0년 · 목
木物濫徵事也。仍命此後此等事。不由備局者。勿爲擧行事。嚴飭諸道。
정조 0년 · 강
命都承旨牌招入直。
정조 0년 · 목
敎曰。政院之分置六房。雖未知昉於何時。而旣設六房。則各房分管六房之職。事例然矣。政院之房。以座次之陞降。爲分房之規式。陞降無常。分管不久。則豈可慣於該房之職耶。近日承宣除拜之時。房皆依前者。良以此也。兵房承旨之入直於次對日。以其檢察擧條也。都承旨以兵房。今日依例申退云。我國痼弊。卽是謬例之因循。都承旨牌招入直。此後以此定式。載於政院故事。
정조 0년 · 강
命先正文正公宋時烈 廟庭陪享。待三年後擧行。
정조 0년 · 목
遣禮郞。問議于時原任大臣。領議政金陽澤等以爲。方今國家喪制未畢。祔禮未行。此時盛禮之擧行。似涉難便。姑待三年後。卽行躋陪之禮。恐爲得宜。從之。
정조 0년 · 강
削職罪人申晦。洪州牧中道付處。
정조 0년 · 강
大司憲李聖圭。掌令柳榮鎭鄭宇渟。持平朴在源。獻
정조 0년 · 목
納李儒慶。正言洪樂淵姜★(亻+寅)上箚。論厚謙事。賜批。批以。玉堂之箚曰。諫長再疏。明白嚴正。卿等依此知悉。斯其可乎。
정조 0년 · 강
領議政金陽澤上箚。辭賜藥物。
정조 0년 · 목
批以。蔘稏之送。不過體 先朝眷卿之 聖意。以有裕之藥料。資未痊之卿恙。何辭之有。卿其安心領受。
정조 0년 · 목
疏略曰。臣聞人臣之進言於君父者。苟行其言罰及其身。而猶以爲榮。苟廢其言。寵踰。華袞。而適足爲恥。臣之日昨所陳。蓋得妖逆之斷案。以冀天誅之亟行而及承下批。十行之諭。雖優於嘉乃一字之兪。終靳於殲厥。此臣之所以不敢以恩言爲榮。而猶覺其誠淺之爲恥也。然而彼逆之罪。貫盈天地。則豈殿下過於容貸。爲此靳持。而只緣臣請討之辭。猶未盡慷慨激切。不足以孚格天心而然也。此則臣之罪也。臣安得徒抱抑鬱之懷。更無一言而痛陳之乎。噫嘻。昨冬國勢之凜綴。群情之焦迫。實有呼吸存亡之勢。惟我 先大王至誠懇惻之敎。上以爲四百年 宗社。下以爲幾百萬生靈。光明如日月。正大如天地。雖堯舜授受之盛。亦無以過此。苟非有莾操懿溫之心者。孰敢異議於其間。而不料三不必知之說。遽出於猾相之口。而躛言邪說。誣惑中外。幾使 先大王盛德大計。閼而不行。伊時事機。正所謂岌岌乎殆哉。幸而徐命善之疏。得見義理之至正。割破權奸之慝謀。淵衷卽契於一言。大策不俟於終朝。俄頃之間。奠國勢於泰山磐石之安。及至崩天若喪之日。百官萬民。深山窮谷。雖有攀號之痛。而得無危懼之情者。以其离日代照之輝。在於 仙馭上賓之先者也。到此而沮遏聽政之大計者。益知其爲逆。贊成聽政之大計者。益知爲爲忠。惟彼厚謙。乃於重臣之疏。不惟不滿於心。敢又發之於口。至以耇輝復出之說。肆然抵書於時相。不少顧忌。古今天下之逆。不爲不多而必欲甘心逞忿於朝野近頸之地者。未有如此賊之凶且毒也。及其㦧謀未售。狼心益肆。則募得逆昌之妖孼。做出罔測之邪說。滿紙奰慝。虛影回互。而末端句語。卽是戕害宮僚。危動儲位之凶肚逆腸也。噫嘻。尙忍言哉。內外布列。糾結閃倏。盡是血黨。而惟有數三宮僚。左右扶持。一心殫竭。早覷駭機。逆折肝萠。靡不用極。則伊日宮僚之禍福。實係儲君之安危。彼厚謙深知此機。以爲不除宮僚。無以肆引其凶臆。乃以甚憯之語。敢售網打之計。幸賴我 先大王至仁至明之德。處分嚴正。魑魅莫逃。則又敢以囚人南間等說。顯言咆喝。有若平交輩之惡言相加者然。潛藏禍心。猶謂之逆。內懷陰圖。猶謂之賊。則今此北面於 先王之庭。而直向儲君唱出不道者。實載籍以來。所未聞所未見之惡逆亂賊也。三司之啓。發之旣久。而尙未執贓。則殿下之至今靳兪者。正是孟子所謂見可殺然後殺之之意。而今則殿下旣見其可殺之實矣。又何爲而一向容貸。以有意存三字。堅詎三司之大論。使窮凶極惡之大逆。戴頭假息於天覆地載之間也。臣又於批旨中渠輩云云之敎。尤不覺心寒而骨驚者。天地之間。生出一箇妖逆如厚謙者。已是世道之一大變怪。而不料厚謙之外。更有厚謙。寔繁其徒。共濟其惡。噫嘻。此何事也。此固諸臣之所未及知。而殿下之所獨知之者。內外譸張。以渠證渠者。未知何等凶人。做出何等凶言也。如尙魯之萬古惡逆。幾年掩蔽。今始彰露。三尺之童。莫不知此逆之窮凶。含生之倫。莫不欲杇骨之粉碎者。以其有殿下一言之洞諭也。君讎國賊。莫過於尙魯。而猶屬旣往之凶圖。固無目下之危機。至於幾箇厚謙。藏伏於輦轂。出沒於肘腋者。無非爲殿下之敵國。而殿下旣發其端。則何不明言顯諭。使在廷臣僚。同聲致討掃蕩而廓淸之也。臣之向來所懷。力請拿鞫翔雲。究覈根柢者。固有區區之慮矣。今承下敎。始覺臣言之非出過慮也。伏願殿下。先誅厚賊。以洩神人之憤。次以其徒盤據者。洞諭群僚。明正典刑。使亂臣賊子。無或幸漏。則實 宗社臣民之幸也。批以。疏陳明白。有足以見爾嚴於懲討之心也。非不欲勉從。予之不允者。卽予不忍之心也。不得不更以意有在。答之者。誠非悅不繹之意也。至於爾疏中。明言顯諭之請。言事之體固當若是。而予之不釋輩字者。以夏誓罔治之義。寓羲繇用革之道。所請不允。
정조 0년 · 목
疏略曰。臣之前疏中討罪之辭。厥惟曰大臣諸臣之庭討。三司兩司之連啓者云云。而繼以請亟允合辭之所請矣。庭討者何。卽文女依律也。聖國尙魯戮屍也。連啓者何。卽又文女也。厚謙依律處斷也。洪麟漢絕島加律。及翔雲壽賢庠賊等事也。若使臣苟可以無故行公於三司之職。則肅命之後。卽當直赴籲班。沫血齊聲。不準不止而已。又何用疏爲哉。不幸所遭奇怪。値此淸明世界。謾作三司有情勢之人。非不欲殫冠攝武。極言竭論。而處義難放。廉防可畏。不得不於疏辭之中。略暴區區沐浴之義。而顧今諸賊頭目數多。衆惡貫盈。分以爲啓則庭請也三司也兩司也。各自成體。而合爲一疏。難以毛擧。顧彼庭請與合辭之中。頭領備擧。罪目昭布。則其所條列。卽臣之所欲言也。所以只就合辭而亟請允兪者此也。斷斷此心。豈或於爲君父討寇讎之辭。囫圇而不鶻突也耶。噫嘻。臣伏讀十三日夜下傳敎。則字字哽塞。箇箇髮豎。文女之罪。上通於天。雖使人人手刃而肉臠。猶不足以甘心。而聖國尙魯之臥死牖下。神人咸憤。則剖棺戮屍。肢解寸斷。正是此輩當律也。厚謙子母。內外交煽。敢懷不測之圖。日夜經營。無非謀危之計。則凡有血氣者。豈忍與此賊共戴一天乎。顧彼洪麟漢付麗厚謙之凶逆。猶懷患得之心。沮戲吾君之聽政。顯有爭抗之意。人臣負此罪。惡其可以一刻偃息於中道善地乎。所以百官之庭籲。三司之啓請。此實人理之所不容已。而王章所不容貸也明矣。臣之前疏所陳者。正指此七八箇頭領。而幷請亟允也。凡此諸賊可施之律。本非難解之義理。亦非難從之所請。而顧上下相持。一兪尙靳。臣愚死罪。不能無慨然於大聖人奉三無私之義也。至於疏末附陳事。漁稅之新增。實爲南沿之深憂。若令道臣一番査啓。則臣言之非誣。庶可燭矣。區區本意。只出於釐革民弊。初非爲請罪渠輩而發也。此事於渠。實是緦功之察。而旣論其弊。不得不論及其罪。勢所然也。回示二字。亦非請用軍門之律也。只云如向來趙曮之例也。而副急具疏。語失照檢。聖敎之下。臣何敢辭不審之失乎。仍念臣自作聖世之棄物。未隨連啓之末班。草草數行。竊自附輿疾之義。而辭不達意。致勤責敎。此外數事之陳請。亦出一段之憂憤。而忱誠未孚。叩應邈然。臣罪至此。尤合萬死。自來情勢之外。重以惶蹙。縮伏私次。恭俟嚴譴。官職去就。非所可論。伏乞將臣職名。先賜鐫削。仍下司敗。斷以重律。以爲爲人臣不忠者之戒。不勝大願。敎曰。初疏何其漫漶。再疏又何其荒雜也。旣失論思之體。難免不實之歸。校理李克生。本職爲先遞差。所辭依疏請。下該司稟處。
정조 0년 · 강
修撰嚴思晩上疏討逆。賜批不允。
정조 0년 · 강
召見總護使金尙喆于廬次。
정조 0년 · 목
尙喆啓言。丁丑儀軌。因其時傳敎。魂殿所排欑宮外素帳。及紅綃帳。交椅。祭床等諸具。仍用於山陵移奉時矣。今番亦依此擧行乎。從之。又啓言。在前儀軌。山陵啓欑宮後。上山陵時。若値天未明之時。左右植炬軍二百五十名。自畿營整待擧火矣。今番下玄宮時刻在於未時何以爲之乎。敎以。勿爲磨鍊。又啓言。丁字閣四面。立紅門。設把子。而甲辰以後。以軍門布帳代用矣。今番亦依此擧行乎。從之。又啓言。玄宮奉安于丁字閣後。大輿吉凶儀仗假家。　肅廟辛巳以後。連不造作。只備雨備及油遮日矣。今番亦依此擧行乎。從之。
정조 0년 · 강
放時囚朴聖鉉。
정조 0년 · 목
聖鉉。以兼春秋。傳播筵說置對原情後。命分揀。
정조 0년 · 강
引接咸鏡監司趙重晦。奉朝賀李最中。弘文提學李宜哲于廬次。
정조 0년 · 목
全義儒生成泰柱等上疏。稱洪啓禧卽李縡傳道統之高弟。請合享書院。予以重晦等三人。皆故判書李縡門人。故召問啓禧師受狀。皆曰。啓禧與李縡爲六寸故幼時不無受學。而道統云云。萬不成說。敎曰。弘文提學李宜哲等召見。以其及門之士也。欲問洪啓禧學問有無。而然聞重臣宰臣之言。以啓禧謂之受業於故判書。則無或不可。而至於學問二字。初非擬議者云。始知啓禧之顚末。而奉朝賀李最中所奏中啓禧立朝後。以均役一事看之。決非有得於故判書者所爲予聞此言益知其所不知矣。且故判書諸門生。又有相議之事云云。卽此一事。彼啓禧。乃反得罪於師門耶。然則湖儒之疏。不但誣罔朝廷而已。噫嘻。先正。吾東之朱子。以啓禧上接先正之淵源。實是斯文一大變怪。其所嚴處。烏可已乎。累及先正大矣。其疏頭儒生。令該曹照律嚴處。不稟朝廷。任自私享。紀綱所在。極爲怪駭。令本道監司。依法令嚴斷。
정조 0년 · 강
引接領議政金陽澤。左議政金尙喆。右議政鄭存謙于興政堂。
정조 0년 · 강
命元義孫具格取招以聞。
정조 0년 · 목
敎曰。旣聞大臣。法官其在審恤之道。不可以査啓之明白。直爲勘律。元義孫拿鞫。具格取招以聞。義禁府啓。曾有贓吏囚南間之例。故元義孫具格枷扭。拿囚南間。敎以。夜向深。爲先一次加刑後。判義禁入侍。
정조 0년 · 강
命前校理李克生。罷職不敍。
정조 0년 · 목
敎曰。昨夕處分。未及頒布云。今又思之。李克生以渠之疏請安兼濟李萬軾回示事再疏。則曰以如趙曮之例爲請云。是何言也。民事軍務各自不同。朝家所以處分趙曮。何嘗一毫近似於回示乎。趙曮則罪不過投畀。民人則慰不過諭書。在渠道理。何敢以此相反之說。敢爲自明之階乎。前校理李克生。罷職不敍。
정조 0년 · 강
命別軍職林世載汰去。
정조 0년 · 목
敎曰。渠以至微賤品。蒙被 聖恩。則固當十分惕勵。而不此之爲。跳踉外邑。萬萬無狀。濫猾之習。尤不可不懲。別軍職林世載。爲先汰去。
정조 0년 · 강
命置 景慕宮守奉官二員。又命置外門部將。依
정조 0년 · 목
以沈豊之爲校理。尹昌胤爲 景慕宮守奉官。朴盛源爲安邊府使。
정조 0년 · 강
大司憲李聖圭等。上疏討逆。不允。
정조 0년 · 강
山陵丁字閣。立柱上樑。
정조 0년 · 강
景慕宮齋室定礎。
정조 0년 · 강
景慕宮守僕。自禮曹擬望入啓。守直軍及使役之人。命依 永禧殿例差定。
정조 0년 · 강
引接時原任大臣于興政堂。
정조 0년 · 목
諸大臣。力請厚謙亟賜處分。不允。
정조 0년 · 강
義禁府啓言元義孫更招遲晩。
정조 0년 · 목
判曰。觀此所供。雖曰遲晩。節節吞吐。有若實有冤狀。强爲遲晩者然。雖以臺箚直爲推問。固不敢若是欺隱。旣經該道行査。査啓又不啻明白。渠焉敢更事欺隱。以爲罪上添罪乎。不可以此爲死囚之遲晩。若不直招。加刑取服。具格結案以聞。
정조 0년 · 강
時原任大臣。率百官庭請。
정조 0년 · 목
批以。臺批中不忍二字。郞有不忍之心也。予不索言。卿等以俄者筵敎。可以推知矣。筵席旣已詳諭。尋常罪囚。不可直斷。以予不忍之心乎。覈得於翔雲。然後可以知矣。卿等止請。以待翔雲拿鞫。
정조 0년 · 강
景慕宮齋室立柱。
정조 0년 · 강
配時囚宋雲佐于稷山縣。
정조 0년 · 목
雲佐。以寧城僉使。虛錄還上。故置對。該府論以告身盡行追奪。五年禁錮。徒三年定配。
정조 0년 · 강
奪時囚林世載告身。
정조 0년 · 목
世載。以樂安郡守。發怒於營將之棍治由吏。加棍致斃。故置對。該府論以奪告身三等。
정조 0년 · 목
敎曰。犯贓旣過十萬。在法罔赦。命捧結案。烏可已乎。朝見供辭。問於判金吾。則以爲元義孫加刑後。初欲以遲晩納招。及當根脚之捧。適當其父之死日惟願致斃於杖下以見其父云予則曰此人百無一觀。居常孝親。曾所熟知。予自見其供。不無感動於心者。揆以邦憲。豈可以此屈法。予之微意。已見於洪述海處分時矣。特以昧爽以前之意。減死定配。旣施二次之刑。何必更杖。其令王府。待開門卽爲擧行。
정조 0년 · 강
下科弊綸音。命政府館閣獻議。
정조 0년 · 목
王若曰。予聞諸程伯子之言曰。天下事。大變則大益。小變則小益。方今朝廷大弊。莫有甚於科擧。倖占者滔滔。一年甚於一年。一日甚於一日。其將人不得爲人。國不得爲國矣。此豈非所可大變者乎。大抵科擧之制非古也。古之取人之道。禮樂以成其材。詢咨以簡其賢。降及後世。里選之法壞。而漢之科創焉。賢良孝廉之分其道。續食計偕之備其禮。雖有敎士尙賢之意。而三代賓興之盛。則已掃如矣。專以詞賦。隋唐陋習。間以經義。宋元遺制。而彼以聲韻爲學。此以帖誦爲能。則古人所謂日誦萬言。何關治體者。其的確論也。逮夫 皇明之時。損益歷代之制。隔簾內外。禁其交通之習。分年初會。策以治道之要。其視唐宋之專取詞藻。不啻遼越也。我朝取士。亦是科目制。或咸聚八路之士。而廣擧之。或只試館學之儒。略取之。明經製述之分其制。而有初試會試之法。增廣式年之殊其名。而有大科小科之目。而法制不一。名目是繁。國有慶賀。設科取士。則志在同慶。而取唐家增廣之名者也。秋以初試。春以會試。則各有定歲。而用 皇朝式年之製者也所謂別試必在丙年而或因邦慶而設之。所謂庭試。又設殿試。而或設初試而取之。此皆無異乎增廣式年之大科也。親謁 聖廟。則有謁聖之科。或遇節日。則有節製之設。此實出於列聖朝慰悅館學儒士之一時殊渥也。明經之必以四書三經爲法者。蓋欲得經行之士。而亦使爲士者。必皆從事於斯。而不馳騖於他歧也。製述之必以論策賦表爲法者。論以觀其論議。策以觀其時務。賦以取其文理。表以用之館閣。其所定制。亦皆有義。上之所以擧賢而共國者。必用是制。下之所以出身而事君者。亦由此路。則儘乎科目之制。實爲朝廷之一大政也。然而制非不美。而久則生弊。名非不善。而實則無效。朝家之設科。前後何限。而未聞得賢之譽。擧子之出身。踵武相接。而未有需世之材。烏在其立法定制之本意也哉。必也隨弊而改其制。觀時而適其宜。稍存舊法。嚴其考試之規。略倣古制。修其選擧之政。則此豈非大易所謂變則通。通則久者耶。挽近以來。世級愈降。科弊愈甚。擧子則一試奔馳。罔念朱詩之存警。三分擧業。莫體先儒之垂誨。試官則藻鑑不明。謾招冬烘之譏。黜陟不公。或涉紅粉之榜。螢窓喫苦之士。未免渡㶚之淚。魚魯莫辦之類。反占登龍之喜。臨科申禁。終無實效。則徒損國體。許多弊習。一向任他。則難正士趨。至若綺紈子弟。僥倖一第。則不問才學之如何。華貫顯職。便作倘來之物。此不但今日之可爲寒心。他日之主試取士。亦將委之於此輩之手。則宋史所稱謬種流傳者。亦豈不大可愼哉。環顧今日之士。科累人歟。人累科歟。爲士者。在其少壯時。正當講究天下正理。乃反閉門。學作詩賦。至於學問工夫。心性地頭。不啻若笆籬邊物。科法之壞了人才。致不如古。有如是矣。楊綰所謂。公卿以此待士。長老以此訓子弟。其反淳朴崇廉讓。何可得也者。政爲今日道也。噫。取士之法。莫善於鄕擧里選。而莫不善於功令考試之制。三代盛時。仕道有二。由卿學而進者。掌於卿大夫。而用之在大司徒。由國學而進者。掌於太樂正。而用之在大司馬。設六德六行六藝之敎。而賓興之。分選士俊士造士之名。而爵祿之。此法今可復行歟。科場防奸之道。莫嚴於 皇朝隔屋之制。設屋甚牢。置卒守之。使不得往來。其考試之規。則分簾內外。內則考試官主之。外則監試官主之。又令提調官總察之。此法今可行歟。自夫科法旣創之後。其法意之甚善者。惟西漢爲然。朝廷之所求者。惟以賢良之材。孝廉之士。而必能備禮而旁求。士子之所習者。惟在當世之務。先聖之學。而不肯自衒而求售。先儒所謂去古未遠。深得求賢之要道者此也。今可以行此法歟。古之論科法者甚多。而固莫如朱夫子貢擧議之周愼詳密也。其議則諸經及四子。分年而試義。諸史及時務。亦以次年而試策。使治經者。持守家法。答義者。通貫經史。則士無不通之經。不通之史而可用於世矣惜乎當時雖未上聞天下莫不稱誦。則先儒所謂後世貢擧之法。未有過焉者。非虛言也。今可行此法歟。今日之科弊。不可不蘇革。其所蘇革之道。不可昧於古而泥於今。亦不可滯於今而忽於古。苟能酌古參今。適於時宜。則雖不如成周之制。而自有卿擧之義。不如 皇明之法。而自有隔屋之規。不如西京之規。而賢良孝廉之士。可以擧矣。不如朱子之議。而經史分年之規。可以行矣。此果有不失古意。而亦可宜行於今日者歟。咨政府館之臣。可各以議進之。
정조 0년 · 목
奎緯。爲瑞山郡守。以濫殺罪置對。該府捧供以啓。敎以。道臣則二次嚴刑題送。奎緯則用刑不滿一次。又以病染致斃納供。則此是行査可知之事。議處。該府以似無可罪之端啓。
정조 0년 · 강
引接禮曹判書鄭尙淳于廬次。
정조 0년 · 강
先朝御製校正堂上蔡濟恭加資。餘各施賞有差。
정조 0년 · 목
敎曰。校正堂上蔡濟恭。以 先朝眷遇之臣。適於御製編次。俾效終始之勞。俄者 殯殿。見其陪進。愴感交中。聲淚俱逬。倘在 先朝。有此等大役。則必有加資之典。顧予初服。嚬笑雖惜。予何惜一資於此重臣。況 先朝特許辭秩之敎。若在今日。校正堂上蔡濟恭加資。口傳下批。校正堂上具允明。未得畢役。故雖未參書啓。在前賞典。雖未竣事者。亦有論賞之擧。況 先朝編次人乎。具允明。特賜中鹿皮一令。郎廳朴天衡沈豊之吳大益趙尙鎭。各賜弦弓一張。
정조 0년 · 강
命印頒 先朝御筆。
정조 0년 · 목
舊例也。敎曰。 先朝御筆旣已奉安。時原任大臣。編次人。校正堂郞。諸承旨。玉堂。翰注。各頒一册。宗親。文蔭武二品以上。曾經承旨玉堂。逮事 先朝人員。令吏兵曹。一倂書入。難以遍頒。依頒曆例。受點者。各賜不粧一件。
정조 0년 · 강
命復吏郞通淸之制。
정조 0년 · 목
敎以。賤名檢而壞廉防。爲今日朝廷之痼病。管子所謂四維不張。不幸近之。其所矯救之方。不容少緩審矣。予則曰。我朝士大夫之淬勵名行。以其有官方之不雜也。挽近以來。仕路之淆亂。士夫之紛競。日甚一日。苟不及時通變。則末流之憂。有不可勝言。銓郞之革。實出於鎭朝象破朋黨之 聖意。而行之已久。弊隨而生。到今未見朋黨之快袪。徒致朝象之乖漓。是豈 先大王蘇革百年積弊之意哉。古之銓郞之選。蓋取自中飭躬能文之士。以開其進塗。故年少新進。莫不自修行檢。韞櫝而待賈。雖無躁進。其可得乎。今復此選。則或不能無補於世敎之萬一。況銓曹堂選旣復。獨於 郞選何可持疑。顧其職則不過堂下之一郞官。其所廢置。自可隨時而損益。其令銓曹。復吏郞通淸之制。○時廷議。力請郞選復舊。不得已有是命。後數日。予引見金領府事尙喆謂曰。此事非予本意。銓選復設之後弊。將不勝其紛紜矣。卿意何如。尙喆曰。聖敎誠當然矣。予曰。今日之不得已許施。蓋出於難拂崢嶸之議也。仍顧喩史官曰。今日酬酢。須詳載記注也。
정조 0년 · 목
以朴天衡爲校理。沈有鎭爲修撰。李太源爲全州判官。
정조 0년 · 강
三司兩司府院前啓。不允。
정조 0년 · 강
咸鏡監司趙重晦上疏。賜批。
정조 0년 · 목
疏略曰。臣於昨日筵中。以疏儒事。伏承下詢。而倉卒入侍。原疏旣未及詳見。言辭拙訥。奏對亦不能別白。略略數語。草草仰達而退。此豈我殿下特召及門之士。致勤俯詢之意哉。臣歸伏私次。歷日耿耿。玆將筵席未畢之懷。略此附陳焉。蓋臣先師文正公李縡。資質純粹。聰明卓絕。進自科第。早決勇退。專心斯道。知行兩盡。一生所尊尙者。卽是先正臣宋時烈。而全體大用之學。實由於自得之妙焉。至於故參判臣李翔。卽臣先師一家之尊屬也。先師年纔十歲。翔已沒焉。則是何嘗有受於家庭濡染之訓。而臣師之學。本無師承。此實世人之所共傳道者。臣焉敢誣也。若夫故判書臣啓禧。雖曰出入於先師之門。至於學問工夫。初無可論。而出處言議。類多背馳於先師。雖謂之鑿枘不合可也。是以先師居常憂歎。每發於酬酢之間。臣亦屢聞之矣。及其遺稿之裒輯也。長幅峻責之書。啓禧拔而秘之。使士友不得見焉。至有故諭善朴聖源往復之書。而遺集之尙未刊行。亦由於此。則啓禧之於先師。可謂門墻之罪人。曷嘗學得一半分法程也哉。臣於昨年秋。始聞全義儒以先師及啓禧幷享於李翔鄕祠。不勝驚駭。與判書臣洪趾海。有所酬酢。使之勸諭湖儒。埋板掇享。臣之意。非但以冒禁私享爲不可。誠以先師之配於李翔。終未妥當。而啓禧之於先師竝享。尤是師門莫大之辱。臣於其時。雖不斥言。而渠必領解之矣。今者湖儒之疏。以臣先師。位之於翔與啓禧之間。稱之以上承下傳。接之於先正之統。豈不痛哉。顧今我殿下。新服厥命。治化休明。先正庭配之儀。今將誕擧。先師節惠之典。先以特施。而崇儒重道之聖意。卓越百王。凡在瞻聆。孰不欽仰。以先師之道德。早晩院享之請。必有士林之公議。此等怪鬼之疏。忽出於此際。卽一世道之大變也。何幸聖斷赫然。處分明正。實爲此文之幸。而臣於筵席。不能對揚休命之罪。於是益著矣。玆敢略暴事實。仰瀆嚴廬之下。伏乞聖明。亟賜譴罰。以勵頹俗。以安微分。批以。卿之先師。峻責洪啓禧之長幅。啓禧拔而秘之。至有故諭善朴聖源往復之書。遺集以此尙未刊行云。問學二字。初非彷彿於啓禧者。於卿師之門。不啻程門之刑七。卿之所陳。可謂痛快。仰爲師之誠。予庸嘉尙。卿其勿辭。往莅藩任。
정조 0년 · 강
景慕宮齋室。上樑。
정조 0년 · 강
引接平安兵使李國賢。刑曹參判金用謙于廬次。
정조 0년 · 목
諭國賢曰。予稔聞崔東岳在西閫時。爲弊多端。卿必礪精圖治。
정조 0년 · 강
遣承旨。看審 山陵役處。仍命奉審 諸陵。
정조 0년 · 강
命 徽陵齋室移建。
정조 0년 · 목
山陵新定處。相妨故也。
정조 0년 · 강
引接都監堂上于廬次。
정조 0년 · 목
命尹東暹。 山陵碑石前面書進。以東暹善篆也。
정조 0년 · 강
命招大提學。製進 景慕宮　永祐園祝文樂章文。
정조 0년 · 강
命海西道臣。申飭推刷官。
정조 0년 · 목
敎曰。推刷官法外之事曾已申飭。而須與本官眼同。然後可除刷官自主號令之弊。分付海西道臣。依此施行。此道則旣始推刷之役。不得已更送刷官。而自後式年。當有新頒定式。痛革舊弊。竝令以此知悉。
정조 0년 · 강
命逆賊翰申父。減死定配。
정조 0년 · 목
敎曰。翰申父年過六十。又是鄕谷愚氓。宜貸一律。大臣之意亦然。減死定配。其他應坐依例擧行。
정조 0년 · 강
命元義孫事。令本道査啓。
정조 0년 · 목
敎曰。贓吏趙曮。從當更處之意。已有下敎。而洪述海事。道臣査啓旣到。下王府照律稟處。至於元義孫。旣有公除後處分之敎。而伊後忘却。何可異同。亦令本道査啓。此乃懲貪不可忽之意也。
정조 0년 · 강
御營大將金漢耆上辭疏。賜批。
정조 0년 · 목
疏略曰。臣之向年一疏。畢露情實。乃蒙 先大王曲察之 恩。所帶緊任。竝許鐫免。五載之間投置閑散。至於是職。春間亦嘗一叨。伊時 先大王促臣入侍。面許恩遞。今當一初之政。尋常除拜。一皆愼重。獨於臣身復降寵命。若是無難。亟命遞改臣將任。以卒 先大王曲庇之恩。批以今予特授。卽先朝許免之意也。卿宜休戚與同。何乃過辭。年前辭疏顚末曾已熟知。不須言也。卽爲承候於 慈殿。
정조 0년 · 강
召見禮曹判書鄭尙淳于廬次。
정조 0년 · 목
尙淳啓言。取考庚子甲辰丁丑謄錄。則 梓宮結裹後有別奠。而補編儀註中。初不載錄。旣有從前已行之例。則事當依補編朔望俗節別奠儀。設行於結裹後。敎以依補編爲之。又啓言。前後國恤謄錄。俱有內哭臨廳。而今番則姑未承下敎。不得擧行。何以爲之乎。敎以右文閣爲之。又啓言。晉朝祖儀中。大祝奉 神帛函。安於輦。梓宮至外殿。安於榻上。其註曰。若無外殿。則略擧 梓宮上下云。無論外殿有無。 梓宮奉詣節次。今雖不爲磨鍊。而梓宮略爲移動一節。當依小註擧行乎。允之。
정조 0년 · 강
以李秉模爲 元陵表石前後面草圖書書寫官。
정조 0년 · 강
引接判義禁鄭弘淳。大提學李徽之于廬次。
정조 0년 · 강
命贓吏洪述海。減死杖配。
정조 0년 · 목
義禁府啓言。罪人述海。計贓錢四萬餘兩。租二千五百餘石。松木二百六十株。依律典斬。判以懲貪之法。有國所重。雖以人主之尊。操威福之柄。有不可低仰。述海所犯贓汚之行。査現發至於幾萬金。又況所坐不止於一二不法。予則曰。王法行於殘蔭冷武。不行於按道之方伯。故紀綱之掃地。民生之倒懸。日甚一日。朝廷不知則已。旣知之又査之。雖欲傅生。奈王府之關石何哉。抑又思之。贓汚之典。廢却久矣人不畏法。莫挽近若。其在用重典之道。一罪之發。尙不可逭。況以述海冒犯當死之數罪而其可倖免乎。然近世以來。監司守令之恣行不法者。畢竟皆不抵法。述海之前或不無倖免之人。則述海之論以死罪。似不稱停。趙曮之犯贓。累倍述海。元義孫亦令行査。各有所犯。亦不可容貸。然則死囚至於三人之多。渠雖無狀。俱是世臣之裔。此不可不審恤處。且人事在申禁之前。雖屬於宥旨前事。不害爲原情之端。述海減死。以次律杖配。
정조 0년 · 강
大司憲金載順上疏。賜批。
정조 0년 · 목
疏略曰。嗚呼。群凶之罪。可勝誅哉。惟彼文氏。敢以一宮人。締交逆臣。潛懷不逞之心。肆行危逼之計。暗地禍機醞釀。積久貫盈。罪惡今已畢露。此實國人之所共讎。王法之所必誅。尙魯聖國旣施孥籍之典。則爲此兩賊之窩主者。其安可以一刻容息。晏然自在乎。安置私第。未免失之太寬。厚謙母子之負犯。卽從古史牒以來。所未有之極惡大憝也。跡其平生所爲。一毛一髮。無非覆載難容者。 宗社之危。固非一日。神人之憤。積有年所。而最其陰懷凶圖。不滿代聽。包藏禍心。恣行胷臆。滔天之罪。人可得以誅。前後諸臣箚啓。論列無餘。彰著難掩。凡有血氣者。孰不腐心切齒。誓不共生。而天網太恢。顯戮不加。此豈天討五用之義哉。厚謙之夬正王法。其母之依律處斷。斷不可已也。噫。彼洪獜漢。猾性難化。稔惡旣多。濟以猜暴。全無顧忌。締結厚謙。敢蓄罔測之心。沮戲聽政顯有爭抗之意。情節綻露。在法罔赦。若其賣權怙勢貪榮嗜利之習。在渠猶屬薄物細故耳。近地薄竄。不足以少懲其罪之萬一。加律之請。烏可已乎。當此合辭方張。臣適跡滯遐外。未克同聲。沐浴之義。不容少緩。惟願 聖上廓揮乾斷。夬允三司之請。使王法亟正。輿憤少洩。不勝幸甚。批以所陳臺體則然。其所靳允。予意有在。勿辭上來。
정조 0년 · 강
吏曹參議李在簡上疏辭職賜批。
정조 0년 · 목
疏略曰。身爲銓官。潛囑下吏。瞞告判堂。混入草記。以此見疑於人。猶是難洗之羞。而況於僚寀之間。把持凌藉。殆無餘地。今方舊制旣復。揀選至嚴。不稱之愧。比昔益切批以往事何過撕捱。且今新除。乃是新通。勿辭察職。
정조 0년 · 강
放光陽縣定配罪人李敬彬。海南縣定配罪人黃樟。康津縣定配罪人李晉天。興陽縣定配罪人金復休。竝因赦也。
정조 0년 · 강
眞宗大王　孝純王后造主處所。定以彰義宮咸一齋。
정조 0년 · 목
卽 先朝舊邸內正堂也。
정조 0년 · 강
命堂上削職人。給牒敍用。玉堂兩司罷職人。敍用。
정조 0년 · 강
飭諭左議政金尙喆。
정조 0년 · 목
敎曰。贓者之死。卽法也。未聞以此爲新法之歸。昨日處分。實寓昧爽以前之意也。不然萬兩之贓。能不死乎。近來朝綱解弛。廟堂之上。不念法紀之重。徒知自全之計。雖以俄者左相所奏創開云云言之。得無近於開荆棘七十年之語乎。朱夫子所謂舜流四凶。爲臯陶者。亦不念反爾之戒。何耶者。政謂今日準備語也。
정조 0년 · 강
命罷司饔提調職。該守令。先罷後拿。
정조 0년 · 목
敎曰。司饔院進上魚膳。乃是 殯殿所用。日氣不甚熱。而擧皆腐敗。司饔院提調罷職。此爲安山地方不善照氷之致。先罷後拿。又敎曰。都提調。大臣也。協贊朝廷刑政。御膳不暇關心。無怪其然矣。傳旨中拔之。司饔院都提調金尙喆。待命。敎以。勿待命。仍命遣史官傳諭。仍傳命召。
정조 0년 · 목
以趙德成爲大司憲。林鼎遠爲大司諫。李迪輔爲司諫。金斗象姜演爲正言。朴在源爲持平。鄭存玉爲平昌郡守。吳泰讓爲果川縣監。沈逵爲歙谷縣令。李禹圭爲安山郡守。李秉模爲副修撰。
정조 0년 · 강
行端午奠于 殯殿。
정조 0년 · 목
敦諭曰。昨聞大臣言金寶書寫一時爲急。卿之效力。在此一事。況前後敦諭。予意已悉。不必更提。卿或以合啓之方張爲難安之端乎。此則大不然矣。卿欲與卿弟同去就乎。然則予之見卿。 惠慶宮之見卿。恐無其期也。此豈卿心之所安乎。卿須體予慇懃之意。其卽入城。承候於 惠慶宮。仍又聽予面諭。命史官傳諭。
정조 0년 · 강
行召對於興政堂。參贊官洪國榮。侍讀官沈豊之。檢討官嚴思晩。
정조 0년 · 강
命慶源府竄配罪人鄭厚謙。卽其地荐棘。
정조 0년 · 목
兩司陳前啓。答以。予所靳允。意有在焉。只施竄配。無以答公議。卽其地荐棘。
정조 0년 · 목
諫院陳前啓。答以。不可一向靳特。亟施削黜之典。
정조 0년 · 강
命入侍兩司竝罷職。
정조 0년 · 목
玉堂李秉模沈豊之嚴思晩啓言。懲貪之典。王政所先。肆古哲王。奧我 列聖。莫不嚴法重繩。而挽近以來。國綱解弛。人心恬憘。不有法今。貪風日盛此實由於天網之太寬。非緣國家無懲貪之典也。雖以洪述海事論之。査啓旣明。眞贓畢露。加以常憲。夫孰曰不可。而惟我殿下。特以欽恤之意。屬諸宥旨前事。而曲貸本律。好生之德。臣等固欽歎不暇。而其在司法之地。則宜有爭執之論。今乃不然。大臣謂以新法。臺閣默無一言。此等國體曾所未聞。臣等實爲大臣慨歎。爲臺閣寒心也。請今日入侍兩司。一竝罷職。允之。
정조 0년 · 목
以李聖主爲大司憲。洪檍爲大司諫。申思運爲執義。鄭宇淳柳榮進爲掌令。朴聖泰爲持平。李儒慶爲獻納。洪樂淵爲正言。李在學爲修撰。尹守喆爲郭山郡守。李禮輔爲陰竹縣監。
정조 0년 · 강
校理沈豊之上疏經出。賜批。